Oikeusministeriö				Helsinki
PL 35					26.4.2006
00023 Valtioneuvosto

Viite: 	OM/4/41/2004

Asia:  	LAUSUNTO EHDOTUKSESTA SÄHKÖISTÄ KIINTEISTÖN KAUPPAA, PANTTAUSTA JA KIRJAAMISMENETTELYÄ KOSKEVAKSI LAINSÄÄDÄNNÖKSI

	Suomen Omakotiliitto ry kiittää lausuntopyynnöstä ja toteaa siitä seuraavaa:

Suomen Omakotiliiton yli 57 000 jäsenestä käytännössä lähes kaikki omistavat omakotitalon joko omalla maalla tai vuokramaalla. Nyt valmisteilla oleva lakiesitys, jossa ehdotetaan maakaareen lisättäväksi sähköistä kiinteistön kauppaa, panttikirjaa ja kirjaamismenettelyä koskevat säännökset, koskettaa nimenomaan Omakotiliiton jäsenistöä.

Kiinteistön kaupan muotoon liittyvät kysymykset on koettu ongelmattomina omakotiasukkaiden keskuudessa. Keskusteluun nousseet kiinteistön kauppaan liittyvät epäkohdat ovat liittyneet enemmänkin myyjän vastuuta määrittäviin aineellisiin maakaaren 2 luvun säännöksiin.

Sähköisen kaupankäyntijärjestelmän turvallisuuteen on panostettava

Kiinteistön luovutuksen muotovaatimuksiin, kuten kauppakirjaan sopimuspaperina ja lainhuutoon kirjaamisasiana, liittyvät kysymykset varmistavat kaupan onnistumista sekä myyjän että ostajan näkökulmasta. Siksi muotoseikat on koettu myös omakotiasukkaiden keskuudessa tarpeellisina. Toimikunta aivan oikein haluaa mietinnössään korostaa näiden
perinteisten muotoseikoilla tavoiteltavien turvatekijöiden säilyttämistä myös sähköisessä kaupankäyntijärjestelmässä. 

Vaikka julkinen kaupanvahvistajajärjestelmä näyttääkin toimineen hyvin kiinteistön kaupan laillisuutta edistävänä instituutiona, liittyy siihen aina ylimääräinen inhimillisen virheen tuoma riskimahdollisuus. Jos sähköinen kaupankäyntijärjestelmä ilman kaupanvahvistajaa pystyy eliminoimaan tämän pienenkin virhemahdollisuuden, voidaan puhua edistysaskeleesta. Valtion perimmäistä vastuuta kaupankäyntijärjestelmään liittyvien tietojen oikeellisuudesta tulee korostaa ja vahvistaa. Järjestelmän tulee olla niin luotettava kuin julkisilta rekistereiltä vain voi vaatia. Myös sähköisen laatuvarmennetun allekirjoituksen tulee tietoturvan kannalta olla aukoton.

Ehdotettu panttikirjan sähköinen muoto, jossa panttioikeus syntyisi, kun velkoja merkitään panttikirjan saajaksi (s.76), näyttäisi myös edistävän kaupan turvallisuutta ja sujuvuutta verrattuna nykyisin käytössä olevaan järjestelmään, jossa oikeusvaikutukset syntyvät vain kirjallisen panttikirjan hallinnan luovuttamisella.

Sähköinen kiinteistöjen vaihdantamahdollisuus on tärkeä osa tulevaisuuden tietoyhteiskuntaa

Sähköinen kaupankäyntijärjestelmä on parhaimmillaan edullisempi, tehokkaampi ja luotettavampi tapa hoitaa kiinteistön kauppa oikeudenmukaisella tavalla kuin nykyään käytössä oleva järjestelmä. Nämä kaikki tavoitteet ovat kannatettavia kiinteistön kaupan osapuolen,
omakotiasukkaan tai tulevan omakotiasukkaan, näkökulmasta.

Sähköinen kiinteistönvaihdantaan liittyvä palvelu voi tuottaa myös muita vaihdantaa tukevia kaikille avoimia sähköisiä palvelumuotoja. Tämä on myös nyt valmisteilla olevan lakiehdotuksen mahdollisia hyviä puolia.

Vaikka kansalaiset yhä enemmän käyttävätkin sähköistä muotoa myös erilaisissa viranomaisasioissa, niin sitä pienevää joukkoa ihmisiä, jotka eivät käytä näitä palveluja, ei saa unohtaa. Riittävä henkilökohtainen asiakasneuvonta ja kirjallisen järjestelmän ylläpidon sujuvuus on säilytettävä.

Vaikuttaa siltä, että oikeusministeriön asettama toimikunta on tehnyt perusteellista ja asiantuntevaa työtä. Itse mietintöteksti antaa hyvän kuvan siitä, mitkä ovat uudistustyön tavoitteet, ja miten niihin pyritään. 

Suomen Omakotiliitto ry

JYRKI ETELÄMÄKI
Jyrki Etelämäki			Juhani Nenonen
puheenjohtaja 			toiminnanjohtaja